**Ján Rombauer**  (\* 28. máj 1782, Levoča – † 12. február 1849, Prešov) bol maliar-portrétista nemeckého pôvodu, ktorý pôsobil v Petrohrade a neskôr v Prešove.

Životopis
---------

Jeho otcom bol Dávid Rombauer (1742 – 1806), levočský remeselník, a matkou Anna Mária Groszová (cca 1755 – 1836). Pochádzal z deviatich detí a ako etnický Nemec bol evanjelického vyznania. Jeho manželkou bola od roku 1818 Amália Baumannová (cca 1795 – 1843), rodáčka z Petrohradu. Mali spolu len jednu dcéru, Annu Reginu Matildu Rombauerovú (1829 – 1848).

Rombauer pôsobil od počiatku 19. storočia ako maliar v Levoči, pričom sa hneď zameriaval na portrétnu tvorbu (z roku 1802 sú známe dve jeho miniatúry). V roku 1805 sa pravdepodobne v Bardejovských Kúpeľoch zoznámil s poľským aristokratom (bol v ruských službách) grófom Józefom Augustom Ilińskim (1766 – 1844), ktorý ho pozval na svoje panstvo v Romanove (nazývané aj *Roma Nuova*; dnes Romaniv na Ukrajine). Už v roku 1806 začal žiť a pôsobiť v Petrohrade, kde zostal až do roku 1824. V Petrohrade sa aj oženil. Napokon od roku 1825 až do svojej smrti žil a tvoril v Prešove. Keďže nemáme záznam o vlastníctve nehnuteľnosti v meste, je veľmi pravdepodobné, že žil v dome svojho brata Samuela Rombauera (nar. 1798). Jeho ďalší brat Matej Rombauer (1776 – 1840) bol prešovským zlatníkom.

Rombauer vytvoril mnoho portrétov príslušníkov najvyššej ruskej, ale aj uhorskej (najmä spišskej a šarišskej), šľachty, prípadne mešťanov z mesta Prešov. Okrem portrétov, ktoré sa vyznačujú značným realizmom, vytvoril aj niekoľko náboženských diel (pre kostoly na východnom Slovensku). Biografia z roku 2010 eviduje 248 jeho diel, z ktorých sú však niektoré nenávratne stratené. Mnoho jeho diel sa v súčasnosti nachádza v zbierkach Ermitáže, Štátneho ruského múzea v Petrohrade, Tretiakovskej galérie v Moskve, Šarišskej galérie v Prešove a Slovenskej národnej galérie.

Rombauer bol členom *Akadémie umení* v Petrohrade.

Niektoré významnejšie portréty
------------------------------

* Portrét chlapca s mydlovými bublinami (gróf Emanuel Csáky???; 1803; Spišské múzeum, zámok Markušovce)
* Portrét grófa Xavera Branického (1818; Štátne ruské múzeum, Sankt Peterburg)
* Portrét grófa D. A. Gurjeva (1818; Tretiakovská galéria, Moskva)
* Portrét Ignáca Aurelia Fesslera (1756 – 1839) (1821; Maďarská akadémia vied, Budapešť)
* Portrét muža s fúzikmi a portrét mladej ženy (1826; SNG Bratislava)
* Pohľad na Prešov (1830, Šarišská galéria Prešov)

Galéria
-------

* Pamätná tabuľa -Joh. Rombauer. Šarišská galéria PrešovPamätná tabuľa -Joh. Rombauer. Šarišská galéria Prešov
* FlóraFlóra
* Portrét Józsefa BenczuraPortrét Józsefa Benczura
* Portrét Ignáca Aurelia FessleraPortrét Ignáca Aurelia Fesslera

Referencie
----------

1. ↑  BEŇOVÁ, Katarína (ed.): *Ján Rombauer (1782 – 1849) : Levoča – Petrohrad – Prešov.* Bratislava : Slovenská národná galéria, 2010. s. 199 – 225.

Literatúra
----------

* BEŇOVÁ, Katarína (ed.): *Ján Rombauer (1782 – 1849) : Levoča – Petrohrad – Prešov.* Bratislava : Slovenská národná galéria, 2010. 240 s. ISBN 978-80-8059-149-6

Iné projekty
------------

Commons
* Spolupracuj na Commons Commons ponúka multimediálne súbory na tému **Ján Rombauer**

 Externé odkazy
---------------

* Záznam o narodení a krste v matrike

Autoritné údaje: * abART: 50712
* GND: 123604664
* ISNI: 0000 0001 0676 6814
* LCCN: n2010073043
* PIM: PIM115666
* SNK: 166437
* ULAN: 500016490
* VIAF: 27983524
* Web umenia: 8622
* WorldCat: lccn-n2010073043